Универзитет у Београду

Филозофски факултет

Одељење за историју уметности

ОБРАЗЛОЖЕЊЕ ПРЕДЛОГА ТЕМЕ ДОКТОРСКЕ ДИСЕРТАЦИЈЕ

Визуелна култура и уобличавање јавног идентитета на простору Јужне Србије

од 1878. до 1912. године

Ментор: Кандидат:

др Ана Костић Ђекић Светлана Пантић

Београд

јун 2022. године

**ПРЕДМЕТ ИСТРАЖИВАЊА**

Предмет истраживања предложене теме докторске дисертације је уобличавање јавног идентитета у визуелној култури на простору нишког, пиротског, топличког и врањског округа након њиховог припајања Кнежевини Србији. Идеја о ослобођењу јужних крајева происходила је из претензија српске државе на територију која је током средњег века била под њеним окриљем. Она је кулминирала објавом рата кнеза Милана Обреновића (1868-1889) Османском царству 30. јуна 1876. године у Делиграду.[[1]](#footnote-1) Српско-турски ратови (1876-1878) вођени су за независност и ослобођење, а резултирали су тријумфом хришћана. Коначни исход је обзнањен на Берлинском конгресу који је одржан у периоду од 13. јуна до 13. јула 1878. године, када је Кнежевина Србија стекла међународно признату државну независност и територијално проширење.

Међутим, донета одлука није била довољна да промени вишевековно конституисани османски идентитет на простору нишког, пиротског, топличког и врањског округа. Метаморфоза из османског у српски културни простор је реализована посредством визуелног уобличавања јавног идентитета. Јавни идентитет је сажимао национални, политички и верски који су пројектовани од стране државе, владара, Цркве и народа. Он је носилац теме докторске дисертације, док за предмет истраживања узима његову манифестацију у визуелној култури ослобођених крајева 1878. године.

Након проширења граница, држава је предузела низ активности како би асимиловала пређашњу османску провинцију са својом дотадашњом територијом. Административним уређењем, демографском политиком и доношењем закона, Кнежевина/Краљевина Србија је умногоме утицала на визуелно уобличавање јавног простора на тлу Јужне Србије. Постепена визуелна трансформација територије је подразумевала подизање државних институција, јавних здања и споменика, сакралних објеката, као и урбанизацију градова.[[2]](#footnote-2) Она се кретала од европеизације јавног простора и здања која су репрезентовала државу[[3]](#footnote-3) до национализације територије путем штампе, јавних споменика, цркава и ефемерних спектакала.

Национални идентитет представља заједничког именитеља оних вредности са којима се народ на одређеној територији идентификује. Он је евоциран догађајима и личностима из прошлости, истицан је у владарској идеологији и отелотворен је кроз званичну државну религију и језик. У уметности и визуелној култури јужних крајева, национални идентитет је имао упориште у локалној историји. Јавни споменици који су чували меморију на ослободиоце тих крајева су подизани у Врању,[[4]](#footnote-4) Пироту,[[5]](#footnote-5) Белој Паланци и Куршумлији. Поред њих, постављени су и споменици у част оних који су пружали отпор османској власти, као што је споменик обешеним Нишлијама од стране Турака 1821. године и споменик Стевану Синђелићу на Чегру. Они заједно чине споменичку топографију ослобођених крајева.

Владари су узимали учешће у подизању споменика како би кроз сећање на херојске догађаје или личности уградили властити идентитет. За време територијалног проширења Кнежевине Србије, на челу државе је био кнез Милан Обреновић, који је 1882. године постао краљ. Заслуге за ослобођење јужних крајева народ је придавао управо њему. У раду ће посебна пажња бити посвећена перцепцији кнеза/краља Милана у уметности и визуелној култури на простору Јужне Србије. Она произилази из претпоставке да је он другачије прихваћен на територији ослобођених крајева, него на подручју које је већ припадало Кнежевини Србији пре 1878. године. Уважавању кнеза, а потом и краља Милана Обреновића, допринело је његово присуство у савременим токовима ослобођених крајева, али и креирање херојског идентитета у визуелној култури.

Употреба националног идентитета зарад исказивања владарске идеологије биће испраћена и кроз владавину краља Александра Обреновића (1889-1903) и краља Петра I Карађорђевића (1903-1921). На простору јужних крајева, она је подразумевала приложничке активности кроз које је владар потврђивао територијални интегритет. Јединствен пример инклузије јужних крајева кроз уметност и визуелну културу представља албум краљице Наталије Обреновић који није у потпуности реализован.[[6]](#footnote-6) Она је ангажовала Ђорђа Крстића да путује, између осталог, у ослобођене крајеве како би сликао знаменитости, народну ношњу и обичаје.

Посебан предмет истраживања представља трансформација јужних крајева као сакралног простора. Питање религије је од националног значаја. Православна вера је представљала званичну државну веру Кнежевине/Краљевине Србије. Њена визуелна манифестација се огледала у подизању, осликавању и опремању цркава. Кроз архитектуру и програме зидног сликарства истицан је национални идентитет.[[7]](#footnote-7) Конституисање националног идентитета пратиле су велике промене настале проширењем територије Кнежевине Србије. Једна од њих су миграције становништва које су подразумевале исељавање Турака и Арбанаса и насељавања Срба и Црногораца из суседних округа.[[8]](#footnote-8) Новонастале околности су условиле рушење већине затечених џамија и уједно су допринеле трансферу култова, обичаја и традиција из других српских средина у јужне крајеве.

Под османском влашћу, постојала је пракса да се православни храмови укопавају у земљу, док се након ослобођења плански приступало подизању нових цркава. Место где ће се подићи црква је зависило од различитих чиниоца. Препоручивало се да то буде у центру насељеног места, како би становништво имало приступ верском објекту. Међутим, постоје примери где се црква подиже на месту старијег сакралног здања или где је, по веровању народа или визијама појединаца, постајала средњовековна црква.

У сакралној уметности ослобођених крајева приметно је репетирање архитектонских форми средњовековних цркава или оних елемената који су прокламовани кроз „*национални стил*“ и пројекцију наслеђа. Један од обележја црквене архитектуре постао је звоник. Он је маркирао сакрални простор и националну територију јужних крајева. Подизан је уз цркву или самостално, уколико су за то постојала средства и могућности. Као слободностојећи, звоник је зидан по узору на архитектуру средњовековних цркава. Својом силуетом је одмењивао минарете џамија и акцентовао простор који је насељавао српски народ православне вере.

Уз контекст јужних крајева - потреби свештенства да кроз сликани програм истакне национални идентитет као један вид одбране од утицаја бугарске егзархије и зографске праксе која није у потпуности прекинута након ослобођења – анализираће се формирање националног идентитета у црквеној уметности.

Хронолошки, тема је омеђена одлуком донетом на Берлинском конгресу 1878. године и Првим балканским ратом (1912). Ратни период који је обухватио Први и Други балкански рат (1913), као и Велики рат (1914-1918) изменио је границе српске државе и означио је деструкцију појединих споменика од стране Бугара. Након завршетка Првог светског рата развијала се наднационална идеја у складу са новом државом, Краљевином Срба, Хрвата и Словенаца. Тема докторске дисертације је постављена у оквире концепта „*дугог 19. века*“. Идеја о конституисању националног идентитета кроз уметност и визуелну културу је деветнаестовековна тековина, али на територији ослобођених крајева је претрајавала и током XX века.

Предмет истраживања се заснива на репрезентативном узорку у уметности и визуелној култури у ком је оличен јавни идентитет на простору Јужне Србије. Следи да неће сви споменици, цркве или јавна здања подигнута у периоду 1878-1912. године на теритоји ослобођених крајева подлећи анализи.

**ЦИЉ ИСТРАЖИВАЊА**

Циљ истраживања теме докторске дисертације је да се на ограниченом простору испита деловање феномена у визуелној култури. Примарни задатак је приказивање развоја формирања јавног идентитета у уметности и визуелној култури ослобођених крајева 1878. године. Очекивани исход је дефинисање фактора који су утицали на конституисање јавног идентитета, утврђивање особености визуелне културе јужних крајева и креирање прегледа уметничке топографије.

Теоријски, тема докторске дисертације има упориште у претходним резултатима истраживања у области визуелне културе и јавног идентитета. Уз јасно образложену методологију проучавања, као и увидом у архивску грађу, теренским истраживањима и анализом примарних и секундарних извора доћи ће се до нових научних сазнања и испитаће се постављене хипотезе. Формулисана тема докторске дисертације произилази из потребе да се начини синтеза. Она ће допринети бољем разумевању плуралности јавног идентитета у уметности и визуелној култури на простору Јужне Србије у периоду 1878-1912. године.

**ОСНОВНЕ ХИПОТЕЗЕ**

- „*Визуелна култура и уобличавање јавног идентитета на простору Јужне Србије од 1878. до 1912. године*“ представља јединствену тематску целину која до сада није засебно проучавана.

- Процес конституисања јавног идентитета на простору јужних крајева се може посматрати као визуелна пројекција. Посредством уметности и визуелне културе простор се идентитетски дефинише.

- Јавни идентитет у уметности и визуелној култури Јужне Србије у периоду 1878-1912. године карактерише плурализам.

- У периоду од 1878-1912. године, нишки, пиротски, топлички и врањски округ су у физичком простору означавали периферију Кнежевине/Краљевине Србије, док су истовремено кроз призму уметности и визуелне културе представљали важан центар културних и уметничких збивања.

- Визуелна култура ослобођених крајева 1878. године је аутентична јер је произашла из локалних одлика. Она је настала као рефлексија историје, традиције и митова који су карактеристични за то поднебље.

- Кроз дефинисање националног идентитета у уметности и визеулној култури јужних крајева, формирала се *„слика другог“*, а у њиховом сучељавању долазило је до потирања. Стога је процес креирања националног идентитета пратио антички феномен *damnatio memoriae*. Затечено османско наслеђе је у великој мери уништено након ослобођења.

- Тема докторске дисертације је одређена хронотопом и не може се изван њега тумачити. Формирање јавног идентитета у уметности и визуелној култури јужних крајева је условљено садејством времена и простора.

- Национални идентитет представља константу, а начин на који је конзумиран у јужним крајевима створио је дијалекат у уметности и визуелној култури.

**МЕТОДОЛОГИЈА ИСТРАЖИВАЊА**

Истраживање предложене теме докторске дисертације подразумева мултидисциплинаран приступ и ослањање на савремену методологију историје уметности. Проучавање јавног идентитета није ограничено само на поље уметности, већ је проширено и на домен визуелне културе. (Mitchell: 2016) Разматрање штампе, као најраспрострањенијег медија у 19. веку, помоћи ће јаснијем сагледавању развоја јавног идентитета у ослобођеним крајевима. Посредством друштвене историје и контекстуалне анализе биће омогућено боље разумевање околности које су утицале на уобличавање јавног идентитета у уметности и визуелној култури.

Структура рада произилази из новијих истраживања националне идеје и сакралне уметности XIX века. Надовезује се на већ дефинисане концепте и феномене у визуелној култури, као што су државна и владарска идеологије, црквена уметност и национални топоси. (Макуљевић: 2006/2007)

Конституисање јавног идентитета у уметности и визуелној култури је доведено у директну везу са простором ослобођених крајева. Сходно томе, током писања и истраживања теме докторске дисертације биће заступљен географски приступ. Постмодерни развој географије одбацио је стари појам простора као непроменљиве категорије. (DaCosta Kaufman: 2004) Простор се не посматра само кроз физичке одлике, што отвара могућност тумачења територије посредством уметности и визуелне културе.

Територија ослобођених крајева представља простор који није окарактерисан само дејством природе, већ и вештачким творевинама као што су споменици, сакрални објекти и јавна здања. Они постају визуелни маркери одређеног подручја и дефинишу његов идентитет. На примеру нишког, пиротског, врањског и топличког округа може се приметити да се простор након ослобођења визуелно трансформише и поистовећује са државом, нацијом, културом и народом ком припада. (Макуљевић: 2015; Зебић: 2020).

У поглављу у ком ће више пажње бити посвећено територији као националном топосу, одређени предели јужних крајева биће тумачени кроз ликовна дела. Са друге стране, прикази народа који су објављивани у штампи и путописима, биће сагледавани кроз њихове локалне одлике. (Цвијић: 1999)

Паул Пипер и Паул Франкл су сматрали да географски приступ има за задатак да установи константе у уметности одређене области, које уједно представљају њену суштинску разлику од осталих простора. Примена географског приступа у докторској дисертација резултираће дефинисању оних одлика јавног идентитета који у уметности и визуелној култури представљају константе и које територију ослобођених крајева чине јединственим простором.

Резултат истраживања теме докторске дисертације биће, између осталог, креирање прегледа уметничке топографије јужних крајева. Уметничка топографија представља варијацију географског приступа и надоградњу фактографског метода. У појединим сегментима истраживања, као што је испитивање појава које су довеле до ширења култа и подизање споменика или цркава, географски приступ ће се подударати са поступцима културолошког метода.

**СТРУКТУРА РАДА**

I *Уводна разматрања*

У уводном поглављу биће дат осврт на досадашња истраживања креирања јавног идентитета у уметности и визуелној култури ослобођених крајева у периоду од 1878. до 1912. године. Потом ће бити изнета основна теоријска и методолошка полазишта која ће бити заступљена у докторској дисертацији.

II *Утицај државе на конституисање идентитета у уметности и визуелној култури ослобођених крајева*

Након територијалног проширења Кнежевине Србије, уследило је административно уређење јужних крајева. Пројектоване су зграде Окружних начелстава у Нишу, Пироту, Прокупљу, Врању и Лесковцу. Подизањем школа након ослобођења, успостављен је образовни систем. Велики напредак је остварен у инфраструктури отварањем пруге која је повезивала престоницу и Ниш. Унутар нишке тврђаве је основано картографско одељење, а у истом граду је подигнута зграда инжињеријске касарне. Државне институције су формирале градска језгра и већина њих је била пројектована у духу неоренесансе. Симетричност фасада, ритмичност њених класичних елемената и складне пропорције репрезентативних здања исказивале су тенденцију државе да визуелно афирмише простор јужних крајева као део европског континента и да се кроз архитектуру дистанцира од османског наслеђа. Раритет представљају јавна здања попут Окружног начелства у Врању који је пројектован у духу српско-византијског стила. Национално обележје поседује и ентеријер Начелства нишког округа у виду четири грба изведених у секо техници. Грбови представљају нишки, топлички, врањски и пиротски округ. Држава је законима регулисала подизање и осликавање цркава на ослобођеној територији и на тај начин вршила утицај на развој сакралне уметности.

III *Конституисање националног идентитета у уметности и визуелној култури ослобођених крајева у служби владарске идеологије*

Кнез/краљ Милан, његов син краљ Александар Обреновић и краљ Петар I Карађорђевић су кроз уметност и визуелну културу изражавали владарски легитимитет. Пропагандне активности на подручју јужних крајева најинтензивније је спроводио кнез/краљ Милан Обреновић. Он је слављен као ослободилац и због тога је уживао посебну прихваћеност од народа који је настањивао ту територију. За своју летњу резиденцију у Нишу одредио је постојећи Бећир-бегов конак. Подигао је споменик Синђелићу на Чегру, даривао је звона црквама, присуствовао је разним свечаностима као што је улазак у ослобођени Ниш и освећене Саборне цркве у Нишу. Милан Обреновић је финансијски помогао подизање џамије у Сијаринској Бањи, потврдивши тим чином да му је национални идентитет испред верског. На тај начин се прокламовао као владар целокупног становништва који живи на српској територији, неовисно од религије којој припада.

IV *Обнова и изградња националног идентитета у црквеној уметности ослобођених крајева*

Православни верски идентитет се одржао и под османском влашћу, али је након ослобођења јужних крајева дошло до његовог процвата. На месту старијих, грађене су нове цркве као што је то био случај са црквама Св. Илије у Лесковцу, Св. Арханђела Гаврила у Конџељу или Св. Пантелејмона уНишу. Нови сакрални објекти су пројектовани по узору на референтне примере архитектуре средњовековних цркава и манастира, оличавајући на тај начин национални идентитет. У програме црквеног сликарства вршена је имплементација средњовековних тема, као што је то учињено на примеру сцене *Свети Сава благосиља Српчад* у Конџељу, иконе *Смрт кнеза Лазара* Ђорђа Крстића или појединачних представа српских националних светитеља. Сликањем националних светитеља, најпре Светог Саве и Светог Симеона, било је у служби одбране од продора бугарског утицаја и очувања националног идентитета.

V *Национални топоси* *ослобођених крајева у уметности и визуелној култури*

Прошлост, територија, народ и хероји су препознати као топоси који у великој мери утичу на обликовање националног идентитета у уметности и визуелној култури. Прошлост је представљала легитимитет за припајање јужних крајева Кнежевини Србији. У време владавине родоначелника династије Немањић, Стефана Немање, територија се на југоистоку простирала дуж Ниша и Врања. Из деветнаестовековне визуре, средњи век је представљао *златно доба* српске државности које је окончано османским освајањем територије. Идеја о обнови старе државе је била присутна током XIX века и истицана је кроз побуне народа, устанке и кулминирала је у ратовима за ослобођење који су вођени у периоду 1876-1878. године. Места која су чувала сећање на борбе су обележавана, као што је то био случај са капелом над *Ћеле кулом* коју је пројектовао Димитрије Леко у последњој деценији XIX века.

Култ хероја на тлу јужних крајева био је отелотворен кроз подизање споменика. Кнез Милан Обреновић је, по ослобођењу, подигао споменик на Чегру у знак сећања на Стевана Синђелића. Херој је уједно представљао симбол оних војника који су учествовали у борбама за ослобођење, као што је то постигнуто у споменику ослободиоцима Врања. Кнез, а потом краљ Милан Обреновић, виђен је као херој који је ослободио територију јужних крајева и стога је 1899. године покренута иницијатива за подизање његовог споменика у Бабушници.

Представе народа и њихових особености су додатно допринеле инклузији јужних крајева у Кнежевину/Краљевину Србију. Цртежи Владислава Тителбаха *Продавац кафе у Нишу* и *Сељачка свадба у Врању*, Лудвика Кубеа *Ткање ћилима у Пироту* и *Стара варошанка*, Јохана Непомука Шенберга *Болесни и рањени војници у Ак Паланци* дистрибуирани су у друге земље путем штампе и кроз њу су креирали дојам о нацији.

Приказима предела јужних крајева, територија је и визуелним путем интегрисана под окриље националног идентитета Кнежевине/Краљевине Србије. Слике Ђорђа Крстића и Феликса Каница *Лесковац* и цртежи Кубеа *Стари сокак у Нишу, Црква и чаршија у Пироту* су указивале на културно-историјски значај одабраног простора.

VI *Закључна разматрања*

Последње поглавље за циљ има да систематизује и резимира претходне закључке изнесене у раду. Кроз кратки приказ биће реферисано на кључне тачке које су одредиле ток развоја јавног идентитета у уметности и визуелној култури Јужне Србије у периоду од 1878-1912. године. Закључна разматрања ће омогућити заокружени увид у тему докторске дисертације. Напослетку, указаће се на могућност нових истраживања која би била подстакнута научним сазнањима о конституисању јавног идентитета у уметности и визуелној култури на простору ослобођених крајева Кнежевине/Краљевине Србије.

**ПРЕДЛОЖЕНА ЛИТЕРАТУРА**

Assmann Aleida, *Rad na nacionalnom pamćenju: kratka istorija nemačke ideje obrazovanja*,

Biblioteka XX vek, Beograd 2002.

Assmann Aleida, *Oblici zaborava*, Biblioteka XX vek, Beograd 2018.

Benedict Anderson, *Nacija: zamišljena zajednica*, Plato, Beograd 1998.

Борозан Игор, *Споменик у храму: memoria краља Милана Обреновића у Ћурлини*, Филозофски

факултет, Београд 2014.

Борозан Игор, *Уобличавање и затирање сећања: споменик ослободиоцима у Врању*, Саопштења

LI, Републички завод за заштиту споменика културе Београд 2019, 181-200.

Војиновић Милорад, *Зграда Универзитета у Нишу*, Саопштења 20-21, Републички завод за

заштиту споменика културе СР Србије, Београд 1988-1989, 285-297.

Gellner Ernest, *Nations and nationalism*, Oxford: Blackwell 1994.

DaCosta Kaufmann Thomas, *Toward a geography of art*, University of Chicago Press, Chicago,

London 2014.

Ženarju Rajović Ivana, *Monument to the liberators of Vranje and its many lives*, Зборник Матице

српске за ликовне уметности 48, Нови Сад 2020, 163-178.

Зебић Тијана, *Споменик ослободиоцима Пирота у Тијабари*, Пиротски зборник бр. 42, Пирот

2017, 73-85.

Зебић Бјелица Тијана, Поповић Мирослав, *Принципи европеизације у администрацији и*

*архитектури српске државе друге половине 19. века: пример Начелства Округа*

*пиротског*, Баштина бр. 55, Институт за српску културу Приштина – Лепосавић 2021,

391-406.

Јагодић Милош, *Насељавање Кнежевине Србије: 1861-1880*, Историјски институт, Београд 2004.

Јагодић Милош, *Насељавање Топличког округа 1878-1879. године*, Годишњак за друштвену

историју бр. 1, Филозофски факултет – Катедра за општу савремену историју, Београд

2000, 52-57.

Кадијевић Александар, *Један век тражења националног стила у српској архитектури: (средина*

*XIX – средина XX века)*, Грађевинска књига, Београд 2007.

Каниц Феликс Филип, *Србија, земља и становништво: од римског доба до краја XIX века*, књ. 2,

Српска књижевна задруга, Београда 1987.

Костић Ана, *Црква Светих архангела Михаила и Гаврила у Конџељу*, Студије визуелне културе

Балкана књ. 2, Центар за визуелну културу Балкана, Филозофски факултет, Београд 2019,

71-99.

Makuljević Nenad, *Od umetnosti nacije do umetnosti teritorije*, Jugoslavija u istorijskoj perspektivi,

Helsinški odbor za ljudska prava u Srbiji, Beograd 2017, 414-433.

Макуљевић Ненад, *Османско-српски Београд: визуелност и креирање градског идентитета*

*(1815-1878)*, Тору, Београд 2015.

Макуљевић Ненад, *Прилог познавању сликаних програма владарских тронова у Србији (1804-*

*1914)*, Саопштења XXVII-XXVIII, Београд 1995-1996, 229-235.

Makuljević Nenad, *Public monuments, memorial churches and creation of Serbian national identity in*

*the in the 19th century*, Balkan memories: media constructions of national and transnational

history, Bielefeld: Transcript 2012, 33-40.

Макуљевић Ненад, *Реформа црквене уметности у југоисточној Србији после 1878. године*,

Лесковачки зборник XXXVII, Народни музеј Лесковац 1997, 35-59.

Макуљевић Ненад, *Средњовековне теме у српском црквеном сликарству XIX века: прилог*

*рецепцији националног средњовековног наслеђа у српском сликарству XIX века*, Зборник

Матице српске за ликовне уметности бр. 32-33, Нови Сад 2003, 193-212.

Makuljević Nenad, *The Picture of Balkans between Orientalism and Nationalism*, Europe and the

Balkans: decades of 'Europeanization'?, Würzburg: Königshausen & Neumann 2015, 107-118.

Макуљевић Ненад, *Уметност и национална идеја у 19. веку. Систем европске и српске визуелне*

*културе у служби нације*, Завод за уџбенике и наставна средства, Београд 2006.

Макуљевић Ненад, *Успостављање граница и промена визуелне културе на Балкану у XIX веку*,

Империи, граници, политики: (XIX началото на XX век): Сборник с материали от

международна научна конференция: Софийския университет „Св. Климент Охридски“,

27 и 28 февруари 2015 г. София: Университетско издателство „Св. Климент Охридски“

2016, 299-308.

Макуљевић Ненад, *Црквена уметност у Краљевини Србији (1882-1914)*, Филозофски факултет у

Београду, Београд 2007.

Менесланд Свејн, *Србија у XIX веку очима странаца*, Прометеј, Нови Сад 2016.

Mitchell William John Thomas, *Šta slike žele?: život i ljubav slika*, Fakultet za medije i komunikacije,

Beograd 2016.

Опачић Петар, Скоко Саво, *Српско турски ратови 1876-1878*, БИГЗ, Београд 1981.

Пирот – од турске касабе до модерног града, преко Берлина и Версаја: зборник радова, ур.

Милош Јагодић, Историјски архив Пирот 2018.

Ракоција Миша, *Манастири и цркве јужне и источне Србије*, Завод за заштиту споменика и

културе Ниш, Ниш 2013.

Smith Anthony, *Nacionalni identitet*, Biblioteka XX vek, Beograd 1998.

Трајков Јасмина, *Албум краљице Наталије Обреновић*, Крушевачки зборник 13, Крушевац 2008,

101-121.

Hobsbawm Eric, *Nacije i nacionalizam od 1780: program, mit, stvarnost*, „Filip Višnjić“, Beograd

1996.

Цвијић Јован, *Јединство и психички типови динарских Јужних Словена*, Слободна књига,

Београд 1999.

***ШТАМПА***

Illustrirte Zeitung

Illustrirte Welt

Мале новине

Нада

Стражилово

The Graphic

The Illustrated London News

***ДОКТОРСКЕ ДИСЕРТАЦИЈЕ***

Борозан Игор, *Слика и моћ: представа владара у српској визуелној култури 19. и почетком 20.*

*века*, Универзитет у Београду, Филозофски факултет, Одељење за историју уметности,

Београд 2013.

Зебић Тијана, *Визуелни идентитет Пирота у XIX веку*, Универзитет у Београду, Филозофски

факултет, Одељење за историју уметности, Београд 2020.

Костић Ана, *Држава, друштво и црквена уметност у Кнежевини Србији (1830-1882)*,

Универзитет у Београду, Филозофски факултет, Одељење за историју уметности, Београд

2016.

Цветковић Снежана, *Уметност и дворска култура у Србији 1872-1903*, Универзитет у Београду,

Филозофски факултет, Одељење за историју уметности, Београд 2021.

1. П. Опачић, С. Скоко, *Српско турски ратови* *1876-1878*, Београд 1981, 32. [↑](#footnote-ref-1)
2. Т. Зебић, *Визуелни идентитет Пирота у XIX веку*, докторска дисертација, Филозофски факултет Универзитета у Београду, Одељење за историју уметности, Београд 2020. [↑](#footnote-ref-2)
3. Т. Зебић Бјелица, М. Поповић, *Принципи европеизације у администрацији и архитектури српске државе друге половине 19. века: пример Начелства Округа пиротског*, Баштина бр. 55, Институт за српску културу Приштина – Лепосавић 2021, 391-406. [↑](#footnote-ref-3)
4. I. Ženarju Rajović, *Monument to the liberators of Vranje and its many lives*, Зборник Матице српске за ликовне уметности 48, Нови Сад 2020, 163-178; И. Борозан, *Уобличавање и затирање сећања: споменик ослободиоцима у Врању*, Саопштења LI, Београд 2019, 181-200. [↑](#footnote-ref-4)
5. Т. Зебић, *Споменик ослободиоцима Пирота у Тијабари*, Пиротски зборник бр. 42, Пирот 2017, 73-85. [↑](#footnote-ref-5)
6. Ј. Трајков, *Албум краљице Наталије Обреновић*, Крушевачки зборник 13, Крушевац 2008, 101-121. [↑](#footnote-ref-6)
7. Н. Макуљевић, *Црквена уметност у Краљевини Србији (1882-1914)*, Београд 2007. [↑](#footnote-ref-7)
8. М. Јагодић, *Насељавање Кнежевине Србије 1861-1880*, Београд 2004. [↑](#footnote-ref-8)