Ана Костић  *Од руина до крунидбене цркве: манастир Жича у 19. веку,* Друштво историчара уметности и визуелне културе новог века, Београд 2022.

Друштво историчара уметности и визуелне културе новог века објавило је монографску студију о манастиру Жичи у 19. веку. Истраживање манастира Жиче у 19. веку ослања се на претходне доприносе бројних историографа са покушајем дефинисања феномена који су обележили 19. век као важно и по моного чему посебно раздобље у вековном трајању овог манастира. Потпуно нову етапу у историји свог постојања Жича доживљава у српској култури 19. века, са формирањем нововековне српске државе. У складу са националном идеологијом и културом историзма, које су обележиле све сфере друштевног, политичког и црквеног живота и деловања у 19. веку, Жича бива препозната као значајан споменик националне прошлости, важна спона средоњвековне са нововековном српском државом и у складу са тим истраживана, обновљена и популаризована у културној и научној јавности оновремене Србије. Њен значај допринео је томе да буде укључивана у важне државне програме током 19. века. Обнова Жиче је посматрана као општепатриотски чин; први је манастир за који је донет Закон о његовој обнови, а даљој популарности је допринела чињеница да су се у њој миропомазали 1889. краљ Александар Обреновић и 1904. краљ Петар I Карађорђевић. Као резултат свих усмерених напора појединаца и државе ка обнови, проучавању и заштити појавио се и повећан садржај различитих визуелних представа манастира. Заснована на обимној литератури, периодици из 19. и с почетка 20. века, као и теренским и архивским истраживањима монографија настоји да предметом свог истраживања употпуни постојећу научну празнину у прошлости манастира Жиче и да допринос познавању укупне културне историје Србије 19. века. Подељена је на три веће, хронолошки конципиране целине са одговарајућим подпоглављима: *Манастир Жича у првој половини 19. века*, *Обнова Жиче средином 19 века* и *Жича у другој половини 19. века*. У првом поглављу представљена је историја манастира у Првом српском устанку, затим, разодбље од Другог српског устанка до обнове средином 19. века, те истраживања Жиче у првој половини 19. века. Средишње поглавље књиге разматра све аспекте обнове манастира средином 19. века, од грађевинских радова на обнови цркве Св. Спаса, преко опремања ентеријера, улогом владике Јоаникија „као обновитеља Жиче“, те оновременим критикама поводом обнове манастира. У трећем поглављу књиге представљени су истраживачи и истраживања Жиче у седмој и осмој деценији 19. века, место Жиче у владарској идеологији и државним и националним програмима до Првог светског рата.

Ауторка монографије је др Ана Костић, доцент и научни сарадник на Одељењу за историју уметности Универзитета у Београду – Филозофског факултета.